b'\n_START_ARTICLE_\nLauri K\xc3\xa4rk\n_START_PARAGRAPH_\nLauri K\xc3\xa4rk (s\xc3\xbcndinud 14. septembril 1954 Tartus) on eesti filmiajaloolane ja -kriitik._NEWLINE_K\xc3\xa4rk l\xc3\xb5petas aastal 1973 Tartu 5. Keskkooli ja aastal 1979 \xc3\x9cleliidulise Kinematograafia Instituudi Moskvas filmiteaduse erialal. 1977. aastast alates on ta avaldanud kokku \xc3\xbcle 500 filmialase kirjutise, nii Teater. Muusika. Kinos, Sirbis kui ka Postimehes (nendest on ka ilmunud artiklitekogumik nimega \xe2\x80\x9dPildi sisse minek. Filmikirjutisi T\xc5\xa1ehhovist virtual reality\xe2\x80\x99ni 1977\xe2\x80\x931999\xe2\x80\x9d), samuti teinud kaast\xc3\xb6\xc3\xb6d Eesti ents\xc3\xbcklopeediale (50 m\xc3\xa4rks\xc3\xb5naartiklit). Kirjat\xc3\xb6\xc3\xb6d on olnud fokuseeritud nii eesti n\xc3\xbc\xc3\xbcdisfilmi arengutele kui maailma filmikunsti suurkujude loomingule. Filmiajaloo s\xc3\xbcstemaatilise \xc3\xb5petamisega alustas K\xc3\xa4rk Tartu \xc3\x9clikoolis 1990/91. \xc3\xb5ppeaastal._NEWLINE_K\xc3\xa4rk on t\xc3\xb6\xc3\xb6tanud ka stuudios Tallinnfilm m\xc3\xa4ngu- ja animafilmide toimetajana, n\xc3\xa4iteks sellistel filmidel nagu Leida Laiuse ja Arvo Iho \xe2\x80\x9dNaerata ometi\xe2\x80\x9d (1985), Sulev Keeduse \xe2\x80\x9dAinus p\xc3\xbchap\xc3\xa4ev\xe2\x80\x9d (1990) ja Riho Undi \xe2\x80\x9dKapsapea\xe2\x80\x9d (1993)._NEWLINE_2013. aastal valiti K\xc3\xa4rk Eesti Filmi Instituudi n\xc3\xb5ukogu aseesimeheks.'